DCORP ร่วงแรง 16% นลท.วิตกงบฯ Q3 ขาดทุน-ธุรกิจโรงไฟฟ้าไม่คืบ
DCORP ร่วงแรง 16% นลท.วิตกงบฯ Q3 ขาดทุน-ธุรกิจโรงไฟฟ้าไม่คืบ โดย ณ เวลา 11.13 น. ราคาอยู่ที่ 2.28 บาท ลบ 0.46 บาท หรือ 16.79% สูงสุดที่ 2.50 บาท ต่ำสุดที่ 1.92 บาท มูลค่าซื้อขายที่ 100.06 ล้านบาท
9 พ.ย. 2560

ผู้สื่อข่าวรายงานว่า ราคาหุ้นบริษัท ดีมีเตอร์ คอร์ปอเรชั่น จำกัด (มหาชน)หรือ DCORP ณ เวลา 11.13 น. ราคาอยู่ที่ 2.28 บาท ลบ 0.46 บาท หรือ 16.79% สูงสุดที่ 2.50 บาท ต่ำสุดที่ 1.92 บาท มูลค่าซื้อขายที่ 100.06 ล้านบาท ขณะที่ดัชนีตลาดหุ้นไทยโดยรวมลบ 0.03%

ทั้งนี้ราคาหุ้น DCORP ได้ถูกแรงเทขายต่อเนื่อง 7 วันติด นับตั้งแต่ราคาหุ้นอยู่ที่ระดับ 3.88 บาท เมื่อวันที่ 1 พ.ย. 60 ขณะที่ในวันนี้ (9 พ.ย.) ราคาหุ้นได้ปรับตัวลงติดระดับต่ำสุด (Flor) ที่ 19.2 บาทในช่วงการซื้อขายเมื่อเวลาประมาณ 10.10 น.
โดยคาดว่านักลงทุนเทขายหุ้นออกมาจากความกังวลเรื่องผลประกอบการไตรมาส 3/60 ที่คาดว่าจะยังคงขาดทุนสุทธิ โดยผลประกอบการ DCORP ในช่วงไตรมาส 2 ที่ผ่านมา ยังมีผลขาดทุนสุทธิ 1.34 พันล้านบาท ขณะที่งวด 6 เดือนแรก ขาดทุนสุทธิ 1.83 หมื่นล้านบาท
นอกจากนี้ยังมีความกังวลเกี่ยวกับธุรกิจพลังงานทดแทน ที่ยังไม่ชัดเจน โดยล่าสุดบริษัทเลื่อนเข้าทำรายการซื้อหุ้นธุรกิจโรงไฟฟ้าชีวภาพจำนวน 2.5 หมื่นหุ้น หรือ 50% ของทุนจดทะเบียน ที่ จ.สุพรรณบุรี
สืบเนื่องจากก่อนหน้านี้ที่ประชุมคณะกรรมการบริษัทเมื่อวันที่ 16 ธ.ค.อนุมัติให้เข้าลงทุนในโครงการโรงไฟฟ้าพลังงานก๊าซชีวภาพที่ จ.สุพรรณบุรี ซึ่งดำเนินการโดย บริษัท อัครวัฒน์ จำกัด โดยซื้อหุ้นจำนวน 2.5 หมื่นหุ้น หรือ 50% ของทุนจดทะเบียน จากผู้ถือหุ้นเดิมในราคา 4.4 พันบาท/หุ้น คิดเป็นมูลค่ารวม 110 ล้านบาท ลงทุนในการเข้าดำเนินการปรับปรุงพื้นที่โรงไฟฟ้าและติดตั้งเครื่องจักรในกรอบวงเงินไม่เกิน 180 ล้านบาทนั้น
ล่าสุด เมื่อวันที่ 1 พ.ย. บริษัทได้แจ้งเลื่อนกำหนดเวลาการซื้อขายหุ้นเสร็จสมบูรณ์ครั้งที่ 3 จำนวน 8.18 พันหุ้น คิดเป็น 16.36% ออกไป เนื่องจากบริษัทและผู้ถือหุ้นรายอื่นในอัครวัฒน์ยังอยู่ระหว่างการเจรจาตกลงในประเด็นทางธุรกิจที่จะต้องกำหนดในสัญญาระหว่างการซื้อขายหุ้น โดยคาดว่าจะใช้เวลาเจรจาแล้วเสร็จและสามารถเข้าทำธุรกรรมซื้อหุ้นภายในวันที่ 30 พ.ย.60
อีกทั้ง บริษัทยังได้ขยายกำหนดเวลาเข้าทำรายการการเข้าลงทุนในโครงการเดอะมาร์เวลเอ็กซ์พีเรียนซ์ไทยแลนด์: ธีมเอ็นเตอร์เทนเมนต์ แอ็ทแทรคชั่น (THe Marvel Experience : Theme Entertainment Attraction -TMX) ซึ่งเป็นแหล่งให้ความบันเทิงในรูปแบบดิจิทัล ไฮเปอร์ เรียลลิตี้ ในบริษัทฮีโร่ เอ็กซ์พีเรียนซ์ จำกัด ที่กำหนดว่าจะเข้าซื้อหุ้นเพิ่มทุนและเข้าซื้อหุ้นจากผู้ถือหุ้นเดิม
ซึ่งคาดว่าจะแล้วเสร็จภายในวันที่ 31 ต.ค.60 เนื่องจากเงื่อนไขบังคับก่อนที่สำคัญที่กำหนดไว้ในสัญญาซื้อขายหุ้นยังดำเนินการไม่เสร็จสิ้น โดยคาดว่าจะใช้เวลาในการปฏิบัติเงื่อนไขต่างๆ แล้วเสร็จและสามารถเข้าทำธุรกรรมการซื้อหุ้นได้ภายในเดือน ธ.ค.60
อนึ่ง DCORP จะเข้าซื้อหุ้นสามัญเพิ่มทุนของฮีโร่ เอ็กซ์พีเรียนซ์ จำนวน 8.05 แสนหุ้น คิดเป็นสัดส่วน 30% ของทุนจดทะเบียนทั้งหมดของบริษัท โดยจะเข้าซื้อหุ้นเพิ่มทุนในราคาหุ้นละ 335 บาท เป็นจำนวนเงินทั้งสิ้น 270 ล้านบาท
โดยการเพิ่มทุนครั้งนี้ บริษัทจะเข้าซื้อหุ้นเพิ่มทุนร่วมกับ นายนิติ เนื่องจำนงค์ โดยนายนิติจะซื้อหุ้นเพิ่มของบริษัทฮีโร่ฯ จำนวน 6.71 หมื่นหุ้น คิดเป็นสัดส่วน 2.50% ของทุนจดทะเบีบน เป็นจำนวนเงินทั้งสิ้น 22.50 ล้านบาท และนายนิติหรือบุคคลที่นายนิติเป็นผู้กำหนด ซื้อหุ้นเพิ่มทุนของบริษัทฮีโร่ฯ อีกจำนวน 5.37 แสนหุ้น คิดเป็นสัดส่วน 20% ของทุนจดทะเบียน เป็นจำนวนเงินทั้งสิ้น 180 ล้านบาท
อย่างไรก็ตาม บริษัทฮีโร่ฯ จะดำเนินการเพิ่มทุนจดทะเบียนบริษัทจากเดิม 127.5 ล้านบาท เป็น 268 ล้านบาท โดยการออกหุ้นสามัญเพิ่มทุนจำนวน 1.41 ล้านหุ้น มูลค่าที่ตราไว้หุ้นละ 100 บาท
นอกจากนั้น DCORP จะเข้าซื้อหุ้นสามัญของบริษัทฮีโร่ฯ จากบริษัท แทรเวล แชนแนล เอเจนซี่ จำกัด จำนวน 67,106 หุ้น คิดเป็นสัดส่วน 2.5% ของทุนจดทะเบียน ในราคาหุ้นละ 149.018 บาท คิดเป็นมูลค่ารวมทั้งสิ้น 10 ล้านบาท
 